作者:吳融
標題:赴闕次留獻荊南成相公三十韻
內容:分閫兼文德，持衡有武功。荊南知獨去，海內更誰同。拔地孤峰秀，當天一鶚雄。雲生五色筆，月吐六鈞弓。骨格淩秋聳，心源見底空。神清餐沆瀣，氣逸飲洪蒙。臨事成奇策，全身仗至忠。解鞍欺李廣，煮弩笑臧洪。往昔逢多難，來茲故統戎。卓旗雲夢澤，撲火細腰宮。鏟土樓臺構，連江雉堞籠。似平鋪掌上，疑湧出壺中。豈是勞人力，寧因役鬼工。本遺三戶在，今匝萬家通。畫舸橫青雀，危檣列彩虹。席飛巫峽雨，袖拂宋亭風。場廣盤球子，池閑引釣筒。禮賢金璧賤，煦物雪霜融。酒滿梁塵動，棋殘漏滴終。儉常資澹靜，貴絕恃穹崇。唯要臣誠顯，那求帝渥隆。甘棠名異奭，大樹姓非馮。自念為遷客，方諧謁上公。痛知遭止棘，頻歎委飄蓬。借宅誅茅綠，分囷指粟紅。只慚燕館盛，甯覺阮途窮。渙汗沾明主，滄浪別釣翁。去曾憂塞馬，歸欲逐邊鴻。積感深於海，銜恩重極嵩。行行柳門路，回首下離東。